ธอส.จ่อขยายสินเชื่อบ้านอีก1หมื่นล.
ธอส.เตรียมขยายวงเงินอีก 1 หมื่นล้าน ปล่อยกู้ผู้มีรายได้น้อยซื้อบ้าน
29 ต.ค. 2558

ธอส.เตรียมขยายวงเงินอีก 1 หมื่นล้าน ปล่อยกู้ผู้มีรายได้น้อยซื้อบ้าน
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารเตรียมพิจารณาขยายวงเงินอีก 1 หมื่นล้านบาท สำหรับมาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง โดยให้กู้สำหรับผู้ที่มีรายได้สุทธิไม่เกิน 3 หมื่นบาท/เดือน หรือวงเงินกู้ไม่เกิน 3 ล้านบาท หากมีความต้องการมาก โดยต้องนำเรื่องขออนุมัติคณะกรรมการธนาคารก่อน
“ธนาคารอยู่ระหว่างประเมินความต้องการของลูกค้า โดยคาดว่าจะมีการขยายวงเงินเพิ่มเติมแน่นอน” นางอังคณา กล่าว
สำหรับกรอบวงเงินสินเชื่อเดิมจำนวน 1 หมื่นล้านบาท ที่เปิดรับคำขอยื่นกู้ตั้งแต่วันที่ 19-26 ต.ค. มีจำนวนลูกค้ายื่นคำขอกู้แล้ว 6,900 ราย เป็นเงินขอกู้ 8,500 ล้านบาท 
ด้านผลการดำเนินงานธนาคาร 9 เดือนแรกของปี 2558 ธอส.มีการปล่อยสินเชื่อใหม่ 1.08 แสนล้านบาท เพิ่มขึ้นจากช่วงเดียวกันของปีก่อน 5,002 ล้านบาท หรือ 4.84% ส่งผลให้เมื่อสิ้นไตรมาส 3 ธนาคารมียอดสินเชื่อคงค้างรวมทั้งสิ้น 8.37 แสนล้านบาท เพิ่มขึ้น 5.48%
นอกจากนี้ ธนาคารมีสินทรัพย์รวม 8.87 แสนล้านบาท เพิ่มขึ้น 7.59% เงินฝากรวม 7.13 แสนล้านบาท เพิ่มขึ้น 9.38% ด้านหนี้ที่ไม่ก่อให้เกิดรายได้ (เอ็นพีแอล) ได้มีการบริหารจัดการจนลดลงเหลือ 4.54 หมื่นล้านบาท หรือ 5.43% ของยอดสินเชื่อรวมลดลงจากช่วงเดียวกันของปีก่อนที่มีเอ็นพีแอล 5.99% มีกำไรสุทธิ 6,979 ล้านบาท ขณะที่อัตราส่วนเงินกองทุนต่อสินทรัพย์เสี่ยง (BIS Ratio) อยู่ในระดับ 16.06% สูงกว่าอัตราเงินกองทุนขั้นต่ำ 8.50% ที่ธนาคารแห่งประเทศไทยกำหนด
นางอังคณา กล่าวถึงผลการดำเนินงานในระยะเวลา 2 ปี 6 เดือน ที่ดำรงตำแหน่งกรรมการผู้จัดการ ธอส. สามารถปล่อยสินเชื่อใหม่สะสมได้ทั้งสิ้น 3.5 แสนล้านบาท มีกำไรสุทธิสะสมทั้งสิ้น 2.16 หมื่นล้านบาท สินเชื่อคงค้างเพิ่มขึ้นรวมทั้งสิ้น 1.24 แสนล้านบาท เงินฝากเพิ่มขึ้น 1.28 แสนล้านบาท สินทรัพย์รวมเพิ่มขึ้น 1.34 แสนล้านบาท ขณะที่บริหารให้เอ็นพีแอลลดลง 1.01 หมื่นล้านบาท